
Резюме: Композитните покрития представляват ефективен подход за ограничаване на дифузионните процеси в материалите, особено при повишени работни температури. Движението на частиците води до промени в структурата и свойствата на материалите, като първо засяга повърхностния слой. Скоростта на дифузия зависи от размера и масата на частиците. При по-малките, тя протича по-бързо. В материалите дифузията се определя от механизма на взаимодействие и пренос на енергия. Чрез комбиниране на твърди фази (Ti, Cr, B, Zn, нанодиаманти) с различни механични свойства, композитните покрития са стабилни защитни бариери, които повишават термичната устойчивост и експлоатационната надеждност на материалите.

Abstract: Composite coatings represent an effective approach to limiting diffusion processes in engineering materials at elevated operating temperatures. Particle migration leads to changes in the structure and properties of materials, initially affecting the surface layer. The diffusion rate depends on the size and mass of the particles with smaller particles exhibiting higher diffusion rates. In materials, diffusion is governed by the specific interaction mechanisms and pathways of energy transfer. By combining solid phases (Ti, Cr, B, Zn, nanodiamonds) with distinct mechanical properties, composite coatings form stable protective barriers that enhance thermal resistance and improve the operational reliability of materials.

Въведение
Свободната дифузия е от значение за много химични процеси и физични явления. В повечето биологични системи тя протича през полупропускливи мембрани с пори, които позволяват преминаването на частици. В живата материя се наблюдава и улеснена дифузия, определена от наличието на молекули, които подпомагат движението през мембранните слоеве.
В материалознанието свободната дифузия представлява движение на частици (йон, атом или молекула) от област с по-висока концентрация към област с по-ниска концентрация. Причината е промяна в условията на средата, например повишаване на температурата при работа или обработка на детайлите. Първоначално процесът обхваща повърхностния слой и е съпроводен с пренос на енергия. Дифузията на малките частици е по-бърза от тази на по-големите, което е свързано както с тяхната молекулна маса, така и със специфичната повърхност на праховете. По-големите частици имат по-голям обем, но по-малка специфична повърхност.
Основно дифузията се осъществява по два механизма:
- обемната дифузия (bulk diffusion) протича вътре в материала и е характерна за плътни и кристални слоеве. Скоростта е ниска при метали с висока точка на топене като W и Мо;
- гранична дифузия (grain boundary diffusion), доминираща в поликристални и колонни структури. Границите на зърната действат като „канали“ за бърза миграция на атоми.
Според M. Николе [1] микроструктурата е решаваща за бариерната ефективност. По границите на зърната връзките между атомите са по-слаби отколкото в кристалната решетка и се наблюдава по-висока концентрация на дефекти. Гранична дифузия се наблюдава при ниски температури, при фино-зърнести материали и при процеси като корозия, окисление, синтероване и триене. Обемната дифузия е по-бавна от граничната, тъй като атомите трябва да преминават през различни енергийни състояния, което изисква допълнителна енергия за прехода (Табл. 1).

Таблица 1 – Механизми и условия на дифузия.

	Дифузия
	Къде
	Скорост
	Температура
	Причина

	Обемна
	Вътре в кристала
	бавна
	висока
	Решетка с малко дефекти

	Гранична
	По границите на зърната
	бърза
	Ниска/средна
	Много дефекти, по-ниска енергия на активация



Бариера е тънък слой от няколко микрона, структура или материал, който ограничава или забавя движението на частиците към повърхността при повишени работни температури на детайлите. Покритие може да играе роля на такава бариера като създава физическо, химично или структурно препятствие пред движението на частиците.
Дифузионните процеси оказват съществено влияние върху поведението на материалите, особено при експлоатация в условия при повишени температури. Атомният пренос през кристалната решетка води до изменения в структурата, механичните характеристики и устойчивостта на материалите като първо се засяга работната повърхност. Контролът върху дифузията е критичен за предотвратяване на деградация, окисление, интердифузия и други нежелани явления, които ограничават експлоатационния живот на детайлите. Композитните покрития представляват ефективно средство за ограничаване на атомната мобилност чрез формиране на бариерни слоеве с контролирани физико-химични свойства. Комбинирането на различни твърди фази, като Ti, Cr, B и Zn, позволява създаването на структури с висока термична стабилност, ниска подвижност и устойчивост на агресивни среди. Тези покрития намират приложение в компоненти, подложени на интензивно термично, механично и корозионно натоварване.
Настоящата статия разглежда ролята на композитните покрития като дифузионни бариери, механизмите на взаимодействие в твърдите материали и влиянието на тези покрития върху термичната устойчивост и експлоатационната надеждност на детайлите.
В [1] се разглеждат тънки слоеве от метал или метални съединения за подтискане на дифузията между два материала. Доказано е влиянието на тези слоеве за предотвратяване на нежелани процеси като интердифузия, реактивно образуване на интерметали, деградация на електрически свойства, структурни промени при нагряване. M. Николе [1] подчертава, че структурата е толкова важна, колкото и химичният състав. Изброяват условията, които една тънкослойна бариера трябва да изпълнява, за да предотвратява интердифузия между два материала. Това е в пълно съответствие с публикуваните по-късно резултати за TiN [2] и за TiСN-покритията [3].

Теоретични основи на дифузионните процеси
Под действие на външни фактори (температура, концентрация, триене, наличие на електрични заряди) в материалите възникват процеси на пренос на вещество и кинетична енергия. Процесът на дифузия е свързан с преноса на вещество. Процесите на пренос имат обща природа и се реализират чрез поредица от микропроцеси и явления (вътрешно триене, топлопроводност и импулс). Те възникват при наличие на температурен градиент, различна концентрация или различна скорост на частиците. Протичат в посока намаляване/компенсиране на градиента, предизвикал процеса и се реализира до изравняване на концентрациите, температурите или скоростите.
Дифузионната бариера е динамично понятие. За количествено описание на процеса се използват уравнения или Законите на Фик, модифицирани за слоести структури. Първият закон на Фик за стационарна дифузия определя дифузионния поток през дебелината на покритието като постоянен с времето. Втори закон на Фик е за реални условия и концентрация на дифундиращия елемент през бариерата, който се променя с времето. Коефициентът на дифузия D зависи експоненциално от температурата. Това обяснява защо при нанодиамантите процесът се ускорява рязко при високи температури.
В материалознанието законът на Арениус описва температурната зависимост на скоростите на реакциите. Дифузията на химичния елемент X, който се движи през материал M, се описва чрез:


D = D0 exp(- Ea/RT)							 ....(1)

В уравнението (1) D0 е предекспоненциална константа, представляваща максималната възможна скорост на дифузия при липса на енергийна бариера (т.е. при безкрайна температура). Тя може да бъде оценена чрез:

D = d2/4t									....(2),

където d е минималната дълбочина на проникване в изследвания температурен диапазон, времето за отгряване е t в [s], Eₐ е активиращата минимална енергия необходима на атом X за да премине от една позиция в кристалната решетка на материала M към друга в [kJ/mol], Универсалната газова константа R е 8.31 [J/(mol.°K)] и T е температурата на процеса [°K].
В широк температурен диапазон слабата температурна зависимост на предекспоненциалния фактор е незначителна в сравнение с експоненциалната зависимост на фактора [exp f(Ea/RT)]. Освен в случая на процеси, ограничени от дифузионна бариера, при който предекспоненциалният фактор става доминиращ и може да бъде директно наблюдаван [2].
Що се отнася до уравнение (1), за да се премести атом X, той трябва да се промъкне покрай съседните атоми в материал M, което изисква активираща енергия Ea като топлинна енергия, за да се преодолее това ниво на бариерата. Поради експоненциалната форма, дори малко повишаване на температурата над бариерата, води до значително увеличение на скоростта на дифузия.
Законът на Арениус позволява на инженерите да предскажат колко дълго ще издържи даден материал или колко бързо ще протече химична реакция при различни топлинни условия (2). Например, ако е известна скоростта на дифузия при 600 [°C], законът позволява да се изчисли скоростта над 1000 [°C], без да извършва нов експеримент.
В зависимост от микроструктурата, дифузията може да се осъществява през междинни пространства между частиците или да бъде ограничена от плътна кристална структура и различна химична природа, които определят нивото на бариерата.
Кнудсеновата дифузия (3) се наблюдава, когато диаметърът на порите в материала е сравним или по-малък от средния свободен пробег на молекулата, дифундираща през нея. При това условие, сблъсъците със стените на порите стават доминиращи (Табл. 2), а ефективният коефициент на дифузия намалява.

Dk = 2/3rp(8RT/πm)1/2							....(3),

където rp е радиуса на пората, m - молекулната маса. От формула (3) се вижда, че колкото по-малка е пората, толкова и Dk е малък.


Таблица 2 – Видове дифузия.

	Дифузия
	Основни удари
	Причина

	Молекулна
	молекула-молекула
	градиент

	Кнудсенова
	молекула-стена
	размер на порите



Кнудсеновата дифузия се наблюдава при порести керамики, катализатори, мембрани, филтри и нанопорести материали.

Влияние на дебелината на покритието h върху бариерните свойства
Дебелината на слоя е критичен параметър, свързан с времето на пробив на покритието чрез параболичен закон (4). Времето tbreak необходимо на един химичен елемент да премине изцяло през дифузионната бариера и да достигне субстрата, е правопропорционално на квадрата на дебелината на покритието h2:

tbreak = h2/6D									....(4),

Следователно, удвояването на дебелината увеличава защитното време четири пъти. Съществуват ограничения и не може да се нанася произволно дебел слой. При PVD/CVD процесите в покритията, особено при свръхтвърдите титанови и диамантени, се натрупват вътрешни напрежения. Ако дебелината h надхвърли определена критична стойност, напреженията предизвикват разрушаване или отлепване от субстрата. Оптималната дебелина за дифузионна бариера варира между 1.5 и 3.5 [um].
В Al-Si сплави се наблюдава обемната дифузия при разтварянето и преразпределението на Si в Al- матрицата. С това се обяснява растежа на интерметалидни фази и определя стабилността на окисния слой при високи температури [4,5]. В същото време се наблюдава и граничната дифузия. Мигновеното взаимодействие с кислорода по границите на повърхността и формирането на окисен слой. Наблюдава се ускорено стареене при фино‑зърнести структури [6-8].

Експериментални данни
Ефективността на тънките слоеве като дифузионни бариери се определя от тяхната термодинамична стабилност, микроструктура, плътност и фазов състав. Нанодиамантите, TiN и TiCN като защитни покрития показват различна структура, механизми на защита и температурна устойчивост.

Покрития с нанодиаманти
Притежават екстремна твърдост и нулева порьозност в чистия си монокристален вид. Имат изключително ниска повърхностна енергия, което предотвратява адхезията [9]. При високи температури над 600 [°C], въглеродът от диаманта започва интензивно да мигрира в желязната матрица като образува твърд разтвор или карбид. Това води до разрушаване на бариерата. Използва се основно за цветни метали, основно за покриване на алуминий и мед.

Титанов нитрид
Тези покрития се отлагат с PVD/CVD техника. Имат добра адхезия към субстрата и много висока термична стабилност. Действат като преграда срещу дифузия на химични елементи между субстрата и околната среда. Например, възпрепятстват дифузията на титан, хром, бор и цинк, когато се използват за уякчаване на метални матрици. Основният недостатък е градиентната структура при нанасянето, която позволява на малки атоми да дифундират по границите на зърната (т.нар. grain boundary diffusion).

Титанов карбонитрид
Отново се използват същите техники за нанасяне чрез легиране на TiN с въглеродни атоми. Въглеродът причинява деформация на кристалната решетка, което повишава твърдостта и намалява триенето. Добавянето на въглерод блокира дифузионните пътища по границите на зърната, правейки покритието по-плътно. Въпреки това, поради наличието на въглерод, неговата температурна стабилност на въздух е по-ниска от тази на TiN. Наблюдава се склонност към ранно окисление при около 400 [°C], при което се отделя CO₂ и решетката се раздува.
За високотемпературна дифузионна защита, TiN е химически стабилен. TiCN го превъзхожда с максимална устойчивост на абразивно износване при умерени температури. Нанодиамантите придават висока твърдост, но поради термодинамичната нестабилност на въглерода при наличие на желязо при високи температури не са неприложими като дифузионна бариера за стомани. 

Резултати
Критериите за ефективна бариера са:
· Висока точка на топене. Метали като Ta, W, Mo и Ti проявяват ниска атомна подвижност;
· Химична стабилност. Бариерният слой не трябва да реагира с подложката;
· Плътна структура;
· Ниска склонност към образуване на интерметални фази. Интерметалитите разрушават бариерната функция.


Обобщение на свойствата на разглежданите покрития е направено в Табл. 3.
Таблица 3 – Сравнение на свойствата на покритията.

	Свойства
	Нанодиаманти
	Титанов нитрид
	Титанов карбонитрид

	Кристална решетка
	Кубична/аморфна
	Кубична тип NaCl
	Кубична решетка, деформирана от въглерода

	Микротвърдост
[GPa]
	80-100
	40
	до 25

	КОФ
	0.05-0.15
	0.4-0.6
	0.2-0.4

	Температура на окисление [°C]
	600
	600-800
	600

	Склонност към дифузия
	Въглерода дифундира в желязото
	Добра бариера, високи характеристики
	Добра бариера, добри характеристики



Резултатите, публикувани през 2026 г. за бариерни слоеве потвърждават тези на авторите [1,3]. Сравнението е направено в Табл. 4.

Таблица 4 – Сравнение на свойствата на покритията

	Критерий
	Nicolet (1978)
	Grigorov (1992)
	Tabakova et al. (2026)

	Тип бариера
	Ta, W, Mo, Ti, Cr
	TiN
	TiN-TiCN

	Дифузен елемент
	Al, Cu, Si
	Si → TiN
	W → TiN/TiCN

	Механизъм на дифузия
	Гранична
	Гранична
	Обемна, гранична

	Микроструктура
	Плътни филми - добра бариера, колонни - слаба
	B₀ колонни – слаби,
B⁺ фино-зърнести - силни
	TiN/TiCN - плътни, фино-зърнести CAD филми

	Температурна стабилност [°C]
	до ~1000
	до 900
	екстремни условия,температурни градиенти,вакуум,
радиация

	Научен принос
	Дефинира концепцията за бариери
	Доказва TiN като бариера
	TiN-TiCN са още по-ефективни срещу W

	Приложения
	микроелектроника
	Si-технологии
	Екстремни условия



Заключение
Композитните покрития показват висока ефективност при ограничаване на дифузионните процеси в материалите, особено в условия на триене и натоварване. Чрез комбиниране на твърди фази с различни физико-химични характеристики, включително титан и нанодиаманти, се формират стабилни бариерни структури, които значително намаляват атомната мобилност. Това води до повишена термична устойчивост, забавяне на структурните промени и увеличаване на експлоатационната надеждност на материалите. 
Въглеродните покрития с диамантена структура притежават микротвърдост по-голяма от 80 [GPa] и нисък коефициент на триене, тяхното приложение като дифузионни бариери върху субстрати от черни метали при високи температури е силно ограничено. 
Получените резултати подчертават значимостта на композитните покрития като ключов елемент в повърхностното инженерство и откриват перспективи за разработване на нови многокомпонентни системи с подобрени защитни свойства.
Николе [1] посочва, че метални съединения (бориди, карбиди, нитриди, силициди на преходните метали) са особено перспективни. Добавят се примеси, които „запушват“ дифузионните пътища. Примесите стабилизират структурата и намаляват дифузията по границите на зърната.
[bookmark: _GoBack]Градиентните структури намаляват склонността на материала към деградацията в условията на термични процеси. 
Бариерите са ефективни ако са структурно плътни и химично стабилни.
Границите на зърната са основният път за дифузия в повечето тънки филми. Аморфните слоеве са плътни. При тях няма граници на зърната.
Метали с висока точка на топене и ниска реактивност са най-добрите бариери.
Микроструктурата, а не само химичният състав, определя бариерната ефективност.
Примери за тънки слоеве като метални бариери:
· Класически: (по Nicolet): Ti, W, Mo, Ta, Cr.
· Съвременни (след 2000 г.): TaN, TiN, нанокомпозити (Ti+C, Cr+B, Ti+N, нанодиаманти).

